གང་སྐྱིད་ཕ་ཡུལ་དང་།སུ་བྱམས་ཕ་མ་རེད་ཟེར་བ་ཅིས་མ་བདེན།ཉིན་དེ་ནས་བཟུང་ངས་བུ་མོའི་ལུས་ཕུང་རང་གི་ཤ་དྲོད་ལ་བརླན་ནས་རང་ཟུངས་ཕངས་མེད་འགྱེད་བཞིན་བྲང་གི་ནུ་ཞོ་བླུད་པ་དང་།བུ་མོ་སྐྱིད་པོ་བྱུང་སོང་ན་ང་རང་གིས་དཀའ་སྡུག་ག་ཚོད་མྱངས་ཡང་འགྱོད་པ་མེད་སྙམ་ནས་རང་ཉིད་ཀྱི་ཟས་གོས་ལོངས་སྤྱོད་རྒྱབ་ཏུ་གཡུགས་ཏེ་སྙིང་ནས་བརྩེ་བའི་བུ་མོར་རང་ཉིད་ཀྱི་ཡོད་ཚད་ཕུལ་ཏེ་ཉིན་གྱིས་མཚན་མཐུད།མཚན་གྱིས་ཉིན་མཐུད་ནས་གཉིད་བཅག་ཟས་བརྗེད་ཀྱིས་གཉོར་སྐྱོང་བྱས་ཤིང་།ཕྱི་ཡི་འབྱུང་བ་བཞིའི་གནོད་འཚེ་སོགས་ཐེབས་སུ་མ་བཅུག་པར་བདེ་ཐང་སྐྱོན་བྲལ་ངང་བསྐྱང་སྟེ་ཟླ་གཅིག་ལོངས་དུས།བུ་མོ་ཤ་ཁ་གང་ནས་བྱ་མོའི་སྒོ་ང་བཞིན་དུ་དཀར་བའི་གདོང་ལ་ལྷ་བཟོ་མཁན་གྱིས་བྲིས་འདྲའི་སྨིན་མ་ཟུང་ཅིག་དང་ཐོ་རེངས་སྐར་ཆེན་ཤར་འདྲའི་སྤྱན་ཟུང་ཅིག་འབུར་དུ་ཐོན་པས།ཁྱིམ་མི་ཚང་མས་ཨ་མའི་མཛེས་ཆོས་ཡོངས་རྫོགས་བུ་མོའི་རྒྱུད་ལ་ཁྲིད་འདུག་ཟེར་དུས།ང་ལ་སྨྲ་བསམ་བརྗོད་འདས་ཀྱི་ཚོར་བ་ཞིག་ལུས་ཡོངས་སུ་ཁྱབ་བྱུང་།